‘Hannibal’-ster (37) sterf ná ski-ongelukFranse akteur Gaspard Ulliel (Mei 2019) (Foto: Laurent Emmanuel/AFP) Die Franse akteur Gaspard Ulliel, wat ŉ jong Hannibal Lecter en Yves Saint Laurent gespeel het, is Woensdag in die ouderdom van 37 dood ná ŉ ski-ongeluk, het sy familie gesê. Ulliel het ŉ treffende gesig gehad en was reeds bo aan die lys van Franse akteurs. Hy het internasionaal aandag getrek vir sy rol as die berugte kannibaal in Hannibal Rising in 2007. Hy het ook ŉ hoofrol gehad in die nuwe Marvel-TV-reeks Moon Knight wat in Maart op Disney+ vrygestel word. Sy familie het sy afsterwe bevestig. Dit volg ná ŉ ski-ongeluk wat Dinsdag plaasgevind het, aldus ŉ verklaring wat sy agent aan AFP gegee het. Ulliel het ŉ Cesar gewen, die Franse ekwivalent vir ŉ Oscar, as beste akteur in 2017 vir It’s Only the End of the World waar hy saam met Marion Cotillard en Lea Seydoux verskyn het. Hy het in 2005 ook ŉ Cesar-toekenning ontvang vir die mees belowende akteur ná die Eerste Wêreldoorlogdrama A Very Long Engagement saam met Audry Tautou. Hy was ook in Saint Laurent te sien, een van twee bio-flieks oor die legendariese ontwerper wat in 2014 vrygestel is. Ulliel is op 25 November 1984 net buite Parys gebore. Hy het ŉ klein litteken gehad waar ŉ hond hom as ŉ kind gebyt het. Hy sê dit het hom gehelp, want dit het soos ŉ wangkuiltjie gelyk. Hy was maar 11 jaar oud toe hy in flieks begin verskyn het en het in 2003 en 2004 twee Cesar-nuweling-nominasies ontvang. Hy het ook modelwerk gedoen, insluitend ŉ kontrak as die gesig van ŉ Chanel-naskeermiddel.